谷中城美佳廣場

谷中城美佳廣場（英文：Mid Valley Megamall）係馬來西亞吉隆坡士布爹一間大型商場，佢有五層樓高，面積達420,000平方米，一共有430間商舖。喺1999年開幕，當時係亞洲面積最大嘅商場。除咗商場，呢間谷中城美嘉廣場仲集合咗兩座商業辦公大樓同兩間酒店，係馬來西亞其中一個較大型同人流量極高嘅商業區。 呢個商場有好多國內外大型品牌進駐，包括日資百貨Aeon、同本土百貨美羅百貨（英語：Metrojaya），其他包括家居電器行哈威諾曼（英語：Harvey Norman）、五金行Ace Hardware、GSC戲院、無印良品（Muji）、Forever 21、Cotton On、Zara、G2000、Gap、大創、優衣庫、MR.DIY等。 內部設施 谷中城美佳廣場係一座結合購物、休閒、餐飲、娛樂等項目嘅多功能大型商場，內部設有430間商店，其中70間為餐廳、健身中心、保齡球場、會展中心等。坐落喺美佳廣場入面嘅GSC影城擁有21間戲院室，係馬來西亞擁有最多營幕嘅電影院。美佳廣場喺每逢各個民族、宗教節日，都會喺購物中心嘅中庭等各角落進行規模龐大嘅佳節裝飾，營造濃厚嘅佳節氣氛嚟吸引民眾。 交通 屬於KTM通勤鐵路2芙蓉線嘅谷中城通勤列車站（Mid Valley Komuter Station）距離美佳廣場200米，兩個建築之間有行人天橋連接，呢個站為購物中心帶嚟好多嚟自巴生谷南部同芙蓉市嘅居民，亦係線路入面人流最多嘅車站之一。除咗通勤車站，吉隆坡快捷通巴士（Rapid KL bus）好多路線都有經過呢度，美佳廣場嘅管理層亦設有一條來往Kelana Jaya Line孟沙站同購物中心之間嘅接駁巴士。呢度亦有一條由獨立廣場至谷中城，長達5.5公里嘅單車徑。2019年杪，由5阿都拉胡坤站至谷中城嘅跨河行人天橋正式啟用，乘客可以由嗰個站步行5分鐘經過吉隆坡生態城（KL Eco City）同花園廣場抵達呢個商場。 參考 出面網頁 官方網站 Wayback Machine嘅版面存檔備份